**მსოფლიო დაზოგვის დღე**

**ღია გაკვეთილი V-VI კლასის მოსწავლეებისთვის**

**სლაიდი 1:**

გამარჯობა, მე ვარ (თქვენი სახელი და გვარი) და (თქვენი ორგანიზაცია) ვმუშაობ. დღეს სახალისო და თან სერიოზულ თემაზე უნდა გესაუბროთ. ძალიან მიხარია, რომ თქვენს სკოლაში მომიწვიეთ. გავიგე, რომ ამ კლასში ძალიან გონიერი ბავშვები სწავლობთ და ამიტომ, თქვენც უნდა დამეხმაროთ და ერთად ვიპოვოთ პასუხები, რომლებზეც უფროსები ხშირად ვფიქრობთ.

მე ფინედუს დესპანი ვარ.

* **იცით რას ნიშნავს სიტყვა „დესპანი“? *(ბავშვები პასუხობენ)***
* **და ფინედუ თუ გაგიგიათ? *(ბავშვებმა პასუხობენ)***

ფინედუ ეროვნული ბანკის მიერ შექმნილი ფინანსური განათლების ვებგვერდია. მისი მიზანია ფინანსური განათლების საკითხებზე დააფიქროს რაც შეიძლება მეტი ადამიანი და მათ შორის, ბავშვებიც.

დღეს გესტუმრეთ რათა მსოფლიოს ასიათასობით ბავშვთან ერთად მსოფლიო დაზოგვის დღე აღვნიშნოთ და ვისაუბროთ ისეთ თემებზე, როგორებიცაა ფული და დაზოგვა.

**სლაიდი 2:**

ყოველდღიურ ცხოვრებაში ალბათ ყველას გაქვთ შეხება ფულთან: შეიძლება მშობლები გაძლევენ ჯიბის ფულს, ყულაბაში ან ბანკში აგროვებთ ფულს, ან სულაც საბანკო ბარათს იყენებთ.

მართლაც, ფული ჩვენი ყოველდღიური ცხოვრების მნიშვნელოვანი ნაწილია, თუმცა ფულის გონივრულად გადანაწილება სულაც არ არის მარტივი - და ეს ხშირად არამხოლოდ ბავშვებს, არამედ მათ მშობლებსაც უჭირთ. ალბათ გსმენიათ თუ როგორ წუხან მშობლები ან ახლობლები იმის გამო, რომ ჭკვიანურად არ დაგეგმეს ფინანსები. უფრო მეტიც, თუ არ ვიცით ფულის გონივრულად მართვა, მაშინ შეიძლება შეცდომები დავუშვათ მიუხედავად იმისა, ბევრი ფული გვაქვს თუ ცოტა.

ფინანსური განათლებაც სწორედ იმას ემსახურება, თუ როგორ გადავანაწილოთ ფინანსები ისე, რომ შევძლოთ დაზოგვა, ჩვენი მიზნების მიღწევა და ფინანსური სირთულეების თავიდან არიდება.

**სლაიდი 3:**

რადგან დღეს ფულზე ვსაუბრობთ, მოკლედ ეროვნულ ბანკზე ვთქვათ.

* **გაგიგიათ რამე ეროვნულ ბანკზე ან რა კავშირი აქვს მას ფულთან, რომელიც შეიძლება ბევრ თქვენგანს ახლა ჯიბეშიც უდევს? *(ბავშვები პასუხობენ)***

ეროვნულ ბანკს ბევრი ფუნქცია აქვს, მაგრამ დღეს მოგიყვებით სამ, ყველაზე მნიშვნელოვან ფუნქციაზე:

1. ცოტა რთული და უცნაური სახელი ჰქვია - ზრუნავს ფასების სტაბილურობაზე. ვინმე თუ მეტყვის, რას შეიძლება ნიშნავდეს ფასების სტაბილურობა?

ეს არ ნიშნავს, რომ ყველა სათამაშო 20 თეთრი უნდა ღირდეს, ან ყველა შოკოლადი რიგდებოდეს უფასოდ - ეროვნული ბანკი ზრუნავს, რომ ფასები პროდუქტებზე - შოკოლადი იქნება ეს თუ მაისური, საყვარელი მულტფილმის გმირის გამოსახულებით - არ იცვლებოდეს ძალიან ხშირად და ძალიან: მაგალითად, დღეს ღირდეს 2 ლარი, ხვალ 20, ზეგ 3 და ასე შემდეგ.

1. კიდევ ერთი, რითიც ის ფულს უკავშირდება ისაა, რომ ეროვნული ბანკი ერთადერთი ორგანიზაციაა საქართველოში, რომელსაც აქვს ქაღალდის ფულისა და მონეტების გამოშვების უფლება. ქაღალდის ფულს ბანკნოტებს უწოდებენ.
2. ეროვნული ბანკი ასევე გახლავთ ბანკების და სხვა ფინანსური ორგანიზაციების ზედამხედველი - ანუ, მარტივად, და სპორტული ტერმინებით რომ ვთქვათ - „მსაჯი.“

* **ალბათ ყველას გსმენიათ კომერციული ბანკების შესახებ. ვის შეუძლია გვითხრას, რას საქმიანობს ბანკი? *(ბავშვები პასუხობენ).***

ბანკი ფინანსური ორგანიზაციაა, რომელშიც შეგვიძლია შევინახოთ ჩვენი დანაზოგი ან მისგან ვისესხოთ თანხა. ბანკში ასევე ვიღებთ პლასტიკურ ბარათებს, ვიხდით წყლის, ინტერნეტის და სხვა გადასახადებს და ვრიცხავთ ფულს როგორც საქართველოში, ისე მსოფლიოს ნებისმიერ წერტილში.

ბანკი დამზოგველებს და სესხების მსურველებს ერთმანეთთან აკავშირებს: ის იღებს ფულს დამზოგველებისგან და შემდეგ ამ თანხით გასცემს სესხებს სხვა ადამიანებზე, რომლებსაც შესაძლოა ჭირდებოდეთ ფული ბიზნესის დასაწყებად, სახლის ასაშენებლად, სწავლის გასაგრძელებლად და ასე შემდეგ.

ეროვნული ბანკი სპეციალურ წესებს უდგენს ბანკებს და სხვა ფინანსურ ორგანიზაციებს, რათა დარწმუნდეს, რომ ისინი გამართულად და კეთილსინდისიერად მუშაობენ. სწორედ ამიტომ ეროვნულ ბანკს ზედამხედველი ანუ მსაჯი ეწოდება. როგორც ფეხბურთში მსაჯს შეუძლია მოთამაშე არაკეთილსინდისიერი თამაშისთვის დააჯარიმოს, ეროვნულ ბანკსაც შეუძლია ბანკებს არაკეთილსინდისიერი საქციელისთვის ჯარიმა ან სხვა სანქცია დაუწესოს.

**სლაიდი 4:**

* **თუ იცით ვინ იყო პირველი ბანკირი საქართველოში? მინიშნებას მოგცემთ, მისი პორტრეტი ლარის ერთ-ერთ ბანკნოტზეა გამოსახული *(ბავშვები პასუხობენ).***

სწორი პასუხია ილია ჭავჭავაძე და მან პირველი ქართული ბანკი 1874 წ. დაარსა.

**სლაიდი 5:**

ახლა კი მოდი, ვისაუბროთ ფულზე.

უძველესი დროიდან, ფული გამოიყენება როგორც დაგროვების, გაცვლის, გადახდის, აღრიცხვისა და საქონლისა და მომსახურების ღირებულების საზომი საშუალება. ტერმინი „ფული” ბანკნოტებს, ანუ ქაღალდის ფულს, და მონეტებს აერთიანებს.

სანამ თანამედროვე ბანკნოტებს და მონეტებს გამოიგონებდნენ, ადამიანები პირდაპირ ცვლიდნენ ერთმანეთში სხვადასხვა ნივთებს, მაგალითად, ზოგ ადამიანს ხორცი სჭირდებოდა, ზოგს - იარაღი. ამ ნივთების ყიდვის ნაცვლად ისინი პირდაპირ ცვლიდნენ მათ ერთმანეთში.

* **იცით რა ერქვა საქონლის პირდაპირ გაცვლას? *(ბავშვები პასუხობენ - ბარტერი).***
* **რა იქნებოდა ბარტერის მთავარი სირთულე? *(ბავშვები პასუხობენ)***

ბარტერის მთავარი სირთულე სურვილების ორმხრივი დამთხვევა იყო, რადგან ერთ ადამიანს უნდა ჰქონოდა ისეთი რამ, რაც მეორეს სჭირდებოდა და ამავე დროს, მეორე ადამიანს უნდა ჰქონოდა ზუსტად ისეთი რამ, რისი მიღებაც პირველს სურდა. ასევე შესაძლებელია, ამ ნივთების ღირებულება არ დამთხვეოდა ერთმანეთს.

ამ სირთულეების გამო, დროის გასვლასთან ერთად, ბუნებრივად გაჩნდა სასაქონლო ფული. ეს ნიშნავს, რომ ფულის ფუნქციას სხვადასხვა საქონელი, მაგალითად, მარილი, ნიჟარა და სხვა ასრულებდა. ანუ თუ რაიმეს ყიდვა გინდოდა, მასში მარილი უნდა გადაგეხადა. თუმცა, აქაც რთული იყო ღირებულებაზე შეთანხმება. შემდეგ უკვე თანამედროვე ფულიც გაჩნდა.

* **იცით პირველად როგორი ფული დამზადდა - მონეტა თუ ქაღალდის ბანკნოტი? *(ბავშვები პასუხობენ).***

სწორი პასუხია მონეტები. ძველი წელთაღრიცხვით დაახლოებით VI საუკუნეში ლიდიის სამეფოში მოიჭრა პირველი მონეტა, ხოლო მოგვიანებით ჩინეთში პირველად დამზადდა ქაღალდის ფული.

* **იცით კიდევ რა სახით არსებობს ფული? *(ბავშვები პასუხობენ)***

ფულის განვითარებამ საკმაოდ დიდი გზა განვლო. მისი განვითარება დღესაც გრძელდება ტექნოლოგიების განვითარებასთან ერთად. ამიტომ საზოგადოების დიდი ნაწილისთვის თანამედროვე ფულად - ელექტრონული ფული ითვლება, რომელიც ჩვენს საბანკო ანგარიშებზე და ბარათებზე ინახება. ბარათებსაც ისევე უნდა გავუფრთხილდეთ, როგორც ფულს - არ ვათხოვოთ არავის და არ გავუზიაროთ ბარათზე დატანილი ინფორმაცია სხვებს.

**სლაიდი 6:**

* **თუ იცით, რა ეწოდება ქართულ ფულს? *(ბავშვები პასუხობენ)***
* **იცით, რომელია ლარის სიმბოლო? *(რომელიმე ბავშვი გამოვიდეს და დაფაზე დახატოს - ₾)***
* **იცით, რას ნიშნავს სიტყვა „ლარი“? *(ბავშვები პასუხობენ)***
* **იცით საიდან მოდის სიტყვა „თეთრი“? *(ბავშვები პასუხობენ)***

*(თუ ბავშვებმა არ თქვეს, სპიკერი გააჟღერებს:)* "ლარი" ძველი ქართული სიტყვაა და ნიშნავს განძს, ქონებას, სიტყვა "თეთრი" კი, საქართველოში მოჭრილ პირველ მონეტას, კოლხურ თეთრს უკავშირდება, რომელიც იყო ვერცხლის, ანუ თეთრი ლითონის. ის კოლხეთის სამეფოში ძვ. წ. მე-6 საუკუნეში მოიჭრა.

საქართველოს ეროვნული ვალუტა "ლარი" შემოიღეს 1995 წლის 25 სექტემბრიდან.

* **აბა უცებ დაიანგარიშეთ, რამდენი წლის გახდა ჩვენი ფული წელს? *(ბავშვები პასუხობენ)***28 წლის? ახალგაზრდა ყოფილა?

**სლაიდი 7:**

მოდი ახლა იმ საკითხებს დავუბრუნდეთ, რომლებზეც პრეზენტაციის დასაწყისში ვსაუბრობდით: პირადი ფინანსების მართვა და დაზოგვა.

დაზოგვა და ხარჯვა ყველა ჩვენგანისთვის მნიშვნელოვანი ცხოვრებისეული გადაწყვეტილებებია. ხარჯებს თავს ვერ ავარიდებთ, ამიტომ მნიშვნელოვანია, გონივრულად გადავანაწილოთ ფული - რამდენადაც მცირე არ უნდა იყოს ის - რომ უარის თქმა არ მოგვიწიოს ჩვენს ფინანსურ მიზნებზე და პრობლემებიც არ შეგვექმნას. ფულის გონივრულად მართვით შეგვიძლია მივაღწიოთ ჩვენს ფინანსურ მიზნებს.

ფინანსური მიზანი შეიძლება იყოს მოკლევადიანი, რომელთა მიღწევაც სწრაფად, რამდენიმე კვირაში ან თვეში შეგვიძლია - მაგ. ახალი წიგნი, ფეხბურთის ბურთი, და ასეთ მიზანს შედარებით ნაკლები ფული სჭირდება. ან გრძელვადიანი მიზანი - რომელსაც მეტი დრო და ფული სჭირდება - 6 თვე, 1 ან რამდენიმე წელი - ასეთი შეიძლება იყოს ახალი სმარტფონი, ლეპტოპი, უნივერსიტეტში სწავლა.

**სლაიდი 8:**

* **თქვენ თუ გაქვთ ფინანსური მიზანი? (*3-4-მა ბავშვმა მაინც გააზიაროს საკუთარი მიზანი)***
* **რა არის საჭირო, რომ მივაღწიოთ ჩვენს მიზნებს? *(ბავშვები პასუხობენ)***
* **თუ ზოგავთ თანხას, იმისთვის რომ მიაღწიოთ თქვენს მიზნებს? *(ბავშვები პასუხობენ)***
* **მარტივია თუ რთულია დაზოგვა და ფულის ჭკვიანურად ხარჯვა? თქვენი აზრით რატომ შეიძლება ბავშვებს გაუჭირდეთ დაზოგვა? *(ბავშვები პასუხობენ)***

*(თუ არ გაჟღერდა, სპიკერმა თქვას):* მაგალითად, გქონიათ შემთხვევა, რომ რაიმე იყიდეთ მხოლოდ იმიტომ, რომ მისი რეკლამა ნახეთ ან მეგობრებს ჰქონდათ და თქვენც მოგინდათ? ან აგროვებდით ფულს რაღაც მიზნისთვის და მოულოდნელად შემოგეხარჯათ იმიტომ, რომ თავი ვერ გააკონტროლეთ?

**სლაიდი 9:**

ასეთი სიტუაცია, როცა ფული უცებ შემოგვეხარჯება, ყველა ჩვენგანისთვის ნაცნობია. რა თქმა უნდა, მნიშვნელოვანია ფულის იმ საგნებზე დახარჯვა, რაც ცხოვრებას გვიხალისებს, თუმცა, უნდა ვისწავლოთ გავარჩიოთ ჩვენი საჭიროებები და სურვილები და ყურადღებით მოვეკიდოთ ხარჯვას.

საჭიროება არის ის, რაც აუცილებელია ცხოვრებისათვის, ჩვენი ძირითადი მოთხოვნილებების დასაკმაყოფილებლად და ჯანმრთელობის და კეთილდღეობის შესანარჩუნებლად. მაგალითად, საკვები, საცხოვრებელი, ტანსაცმელი. საჭიროებაზე დახარჯულ ხარჯებს - აუცილებელ ხარჯებს ვუწოდებთ.

სურვილი არის ის, რაც შესაძლოა აუცილებელი სულაც არ არის, მაგრამ გვინდა და სიხარულს გვანიჭებს. მაგალითად, კონცერტის ან კინოს ბილეთი, ტკბილეული და ა.შ. სურვილებზე დახარჯულ ხარჯებს - არააუცილებელ ხარჯებს ვუწოდებთ.

* **მაგ. უახლესი მოდელის სმარტფონი, თუ ძველი ტელეფონი მუშაობს, საჭიროებაა, თუ სურვილი? ახალი ფეხსაცმელები, თუ ძველი დაგვიპატარავდა? *(ბავშვები პასუხობენ).***

**სლაიდი 10**:

მოკლედ, მნიშვნელოვანია, გონივრულად გადავანაწილოთ ფული ჩვენს საჭიროებებზე, სურვილებზე და ნაწილი დავზოგოთ კიდეც, რამდენადაც მცირე არ უნდა იყოს ჩვენი შემოსავალი.

ხარჯების კონტროლში და ფულის გადანაწილებაში პირადი ბიუჯეტის შედგენა დაგეხმარებათ. ბიუჯეტი მარტივი ცხრილია, რომელიც გიჩვენებთ, როგორც ნაწილდება თქვენი 1 თვის, ან 1 კვირის შემოსავალი ხარჯებად და დანაზოგებად.

ბიუჯეტის შესადგენად უნდა ჩამოწეროთ თქვენი ყველა შემოსავალი, ანუ ჯიბის ფული, საჩუქარი, სტიპენდია და ა.შ. და ყველა ხარჯი, აუცილებელიც და არააუცილებელიც. ასევე, არ დაგავიწყდეთ დანაზოგის გამოყოფა. რა თქმა უნდა, შემოსავალი ხარჯების და დანაზოგების ჯამზე ნაკლები არ უნდა იყოს.

**სლაიდი 11:**

* **საინტერესოა, თქვენი აზრით, ფულის გარდა რის დაზოგვაა შესაძლებელი? *(ბავშვები პასუხობენ)***

*(თუ არ თქვეს, სპიკერმა გააჟღეროს და გამოიტანოს სლაიდზე შესაბამისი ნახატები):* წყლის, ელექტროენერგიის, დროის.

**სლაიდი 12:**

გახსოვთ, გაკვეთილის დასაწყისში რომ გითხარით, ამ გაკვეთილით მსოფლიო დაზოგვის დღე აღვნიშნოთ მეთქი?

* **იცით რა არის მსოფლიო დაზოგვის დღე? და რატომ აღვნიშნავთ?**

31 ოქტომბერი მსოფლიო დაზოგვის დღეა. დაზოგვის დღეს დიდი ხნის ისტორია აქვს. პირველად, მისი დაარსება, 1924 წელს, მილანში გადაწყდა. ის მსოფლიოს მრავალ ქვეყანაში აღინიშნება, საქართველოში კი უკვე მე-12 წელია, რაც აღვნიშნავთ. დაზოგვის დღის მიზანია როგორც ბავშვებში, ისე დიდებშიც ავამაღლოთ ცოდნა დაზოგვის სარგებლიანობისა და პირადი ფინანსების ჭკვიანურად მართვის შესახებ.

დაზოგვის დღის სიმბოლო ყველა ქვეყანაში სხვადასხვაა. საქართველოსაც ჰყავს თავისი დაზოგვის სიმბოლო. იცით რა არის და რა ქვია დაზოგვის ქართულ სიმბოლოს? (ბავშვები პასუხობენ და ამის შემდეგ გამოაქვს სპიკერს სლაიდზე გროვიას გამოსახულება). დიახ, ალბათ უკვე შენიშნავდით ჩვენს სლაიდებზე - საქართველოში ეს სიმბოლო ჭიანჭველა „გროვია“ გახლავთ.

*[Note: იმ შემთხვევაში თუ ტექნიკურად გექნებათ შესაძლებლობა და გაკვეთილის მსვლელობაც მოგცემთ ამის საშუალებას, შეგიძლიათ 1 წუთიანი ვიდეო ჩაურთოთ ბავშვებს]*

მოდი, ახლა პატარა ვიდეო ვნახოთ, სადაც გროვია თავად გვიყვება დაზოგვის დღის ისტორიას.

**სლაიდი 13:**

თქვენი პასუხებიდან მივხვდი, რომ როცა მითხრეს, ამ კლასში ძალიან გონიერი ბავშვები სწავლობენო, მართლაც ასეა! თქვენ ისეთ შეკითხვებზე მიპასუხეთ, რაზე პასუხი ადვილი სულაც არ იყო, დაფიქრება კი დიდებსაც გვიჭირს ხოლმე.

მადლობას გადაგიხდით, რომ მომიწვიეთ თქვენს კლასში, დაგემშვიდობებით, და წარმატებებს გისურვებთ!